Gatlingas

Gatlingas – daugiavamzdis automatiškai šaudantis ginklas, kurio vamzdžiai išdėstyti ratu.

Kiekvienas gatlingo vamzdis turi savo šovinio lizdą. Šaudymo metu vamzdžių blokas sukasi, vamzdis, atsisukęs į šovimo liniją, iššauna, išmeta tūtelę ir sukasi toliau. Jo vietą užima kitas vamzdis, o ką tik iššautas vamzdis sukimosi metu vėl užtaisomas, o vamzdis iš dalies atvėsta. Tokios konstrukcijos ginklas leidžia šaudyti didele sparta ir neperkaisti.

 Pirmasis gatlingas 
Pirmasis gatlingas buvo sukonstruotas Ričardo Gatlingo 1861 m. ir užpatentuotas 1862 m. Jis šaudė naudodamas išorinę energiją – būdavo sukama rankena, kuri sukdavo vamzdžių bloką ir užtaisydavo vamzdžius ir juos iššaudavo.

Pirmasis gatlingas naudojo šovinius, užtaisytus juoduoju paraku. Šoviniai vamzdžiams buvo tiekiami ne iš juostos, kas būdinga šiuolaikiniams gatlingams, o iš specialios dėžės – dėtuvės, kurioje buvo tvarkingai sudėti palaidi šoviniai. Žemės trauka priverčia šovinius po vieną kristi pro dėžės angą į vietą, iš kur jie įstumiami į atsisukusio vamzdžio šovinio lizdą.
Gatlingo naujumas buvo ne sukimo mechanizme (juos tuo metu naudojo daug revolverių), ne daugelio vamzdžių bloke (tai turėjo ir mitraljezė, ir vadinamieji Pepper – box revolveriai), o gravitaciniame (naudojančiame Žemės trauką) užtaisymo mechanizme. Mitraljezes reikėjo užtaisyti ranka, tai buvo gana lėtas dalykas, reikėjo įgudimo. Tuo tarpu gatlingu šaudyti buvo paprasčiau, jo šaudymo sparta buvo gerokai didesnė.

Gatlingus pirmą kartą panaudojo Amerikos pilietiniame kare Sąjungos kariuomenė. Vėliau juos naudojo JAV Ispanijos-Amerikos kare.

 Gatlingų klasifikacija 
Angliakalbėje literatūroje pirmąjį gatlingą priskiria kulkosvaidžiams (), nors tai yra savotiškas nesusipratimas. Angliškas terminas machine gun 'mašininis šaunamasis ginklas' reiškia bet kokius daugiašūvius serijomis šaudančius ginklus. Ši kategorija apima ne tik tai, kas lietuviškai vadinama kulkosvaidis, bet ir automatines patrankas (ypač nedidelio kalibro), bet ir gatlingus. Gatlingai taip pat gali būti mažo patrankinio kalibro (20 mm ir daugiau).

Tuo tarpu pirmas tikrasis kulkosvaidis yra Maksimo kulkosvaidis, sukurtas 1884 m. Jis šaudydamas naudoja savo energiją – t. y., šūvio metu susidarančių parako dujų energiją.

Vėliau atsirado gatlingo tipo kulkosvaidžiai, kurie yra sukamieji daugiavamzdžiai, bet sukami parako dujų energijos. Dar vėliau atsirado tikrieji gatlingai, kurie sukami ne rankomis, o elektros variklio.

Tad daugiavamzdžiai ginklai sudaro kelias grupes:
 tikrieji gatlingai – sukami išorinės energijos:
 sukami rankomis – toks buvo pirmasis gatlingas
 sukami pneumatinio ar hidraulinio mechanizmo – šiuolaikinis variantas
 sukami elektros variklio – dažniausias šiuolaikinis tikrųjų gatlingų variantas
 gatlingo tipo ginklai – daugiavamzdžiai kulkosvaidžiai ar patrankos, kurie sukasi naudodami parako dujų energiją.

 Gatlingai dabar 
Gatlingus pakeitus lengvesniais ir pigesniais vienvamzdžiais kulkosvaidžiais daugiavamzdžius ginklus nustojo naudoti keliems dešimtmečiams. Gatlingai vėl pasirodė antrojo pasaulinio karo metais, kai aviacijai prireikė labai sparčiai šaudančių ginklų. Tačiau dabar vamzdžių bloką suka nebe žmogaus raumenų jėga, o elektros variklis. Egzistuoja ir gatlingo tipo ginklai, varomi šūvių parako dujų, kaip kad GŠ-6-23.

Gatlingai grįžo todėl, kad jie gali neperkaisdami šaudyti ilgomis serijomis. Pavyzdžiui, vienvamzdis kulkosvaidis, sparčiu tempu iššaudęs 500 šovinių, gali perkaisti, dėl ko gali net deformuotis vamzdis, užsikirsti šaudymo mechanizmas. Tuo tarpu penkiavamzdžio gatlingo, iššovusio 500 šūvių, kiekvienas vamzdis bus iššovęs tik po 100 šūvių, kas vamzdžius įkaitins kur kas mažiau.

Dabar gatlingai naudojami kaip:
 aviaciniai ginklai
 oro gynybos ginklai, kurie turi sunaikinti atlekiančias raketas. Tokie ginklai (pvz., JAV Phalanx, TSRS AK-630 ir kt.) itin svarbūs kariniuose laivuose, kadangi gina nuo prisiartinusių priešlaivinių raketų.

Vienas žinomiausių gatlingų yra šešiavamzdė 20 mm patranka M61 Vulcan. Tai General Electric sukonstruota ginklų šeima, kuriuos gamina General Dynamics.
Gatlingų kalibrai svyruoja nuo 5,56 mm iki 30 mm. Didžiausio kalibro gatlingas JAV ginkluotėje yra 30 mm septynvamzdė patranka GAU-8 Avenger, kurią naudoja šturmo lėktuvas A-10 Thunderbolt II. Ši patranka skirta naikinti tankams ir kitai šarvuotai technikai.
Vietnamo karo metu buvo sukurtas 7,62 mm gatlingas M134 Minigun, skirtas sraigtasparniams apginkluoti. Šis 6000 šūv./min. sparta šaudantis kulkosvaidis iki šiol yra vienas efektyviausių sraigtasparnių kulkosvaidžių.

Kategorija:Kulkosvaidžiai
Kategorija:Artilerija
Kategorija:Automatiniai ginklai